L-UE qed tintroduċi regoli ġodda biex isir aktar faċli u sikur għall-konsumaturi li jixtru u għall-kumpaniji li jbigħu kemm oġġetti kif ukoll kontenut diġitali b'mod transkonfinali. In-negozjaturi tal-Kunsill illum adottaw pakkett li jikkonsisti minn direttiva dwar kuntratti għall-bejgħ ta' kontenut u servizzi diġitali (Direttiva dwar kontenut diġitali), u direttiva dwar kuntratti għall-bejgħ ta' oġġetti (Direttiva dwar bejgħ ta' oġġetti). Din l-adozzjoni formali timmarka t-tmiem tal-proċess leġislattiv. L-għan huwa li jiġi pprovdut livell għoli ta' protezzjoni u ċertezza legali għall-konsumaturi Ewropej, b'mod partikolari f'każ ta' xiri transkonfinali kif ukollbiex isir aktar faċli għan-negozji, speċjalment l-SMEs, biex ibiegħu fl-UE kollha. L-Unjoni Ewropea qed tagħti spinta lid-drittijiet tal-konsumatur għall-Ewropej u qed toħloq opportunitajiet ġodda ta' negozju għall-kumpaniji tal-UE. Il-kumpaniji ser ikunu jistgħu jnaqqsu l-burokrazija meta jridu jespandu u jibdew ibigħu fl-Unjoni kollha. Dan ser jgħin b'mod partikolari lill-SMEs biex jestendu l-operazzjonijiet tagħhom f'pajjiżi oħra tal-UE. Niculae Bădălău, Ministru għall-Ekonomija tar-Rumanija Il-konsumaturi ser jibbenefikaw minn livell ogħla ta' protezzjoni grazzi għall-UE. Huma ser ikunu intitolati għal rimedji jixtru x'jixtru, minn ħwejjeġ għal oġġetti kumplessi, bħal arloġġi intelliġenti, jew meta jixtru servizzi ta' cloud, software antivirus jew kotba elettroniċi. Tudorel Toadel, Ministru għall-ġustizzja tar-Rumanija Id-direttiva dwar il-kontenut diġitali tintroduċi livell għoli ta' protezzjoni għall-konsumaturi li jħallsu għal servizz iżda wkoll għal dawk li jipprovdu data bi skambju għal tali servizz. Ir-regoli l-ġodda jipprevedu b'mod partikolari li, jekk ma jkunx possibbli li d-difetti jitranġaw fi żmien raġonevoli, il-konsumatur ikun intitolat għal tnaqqis fil-prezz jew għal rimborż sħiħ. Barra minn hekk, il-perijodu tal-garanzija ma jistax ikun iqsar minn sentejn. Id-direttiva dwar il-bejgħ tal-prodotti ser tapplika għall-prodotti kollha, inkluż dawk il-prodotti b'element diġitali (eż. friġġijiet intelliġenti). Ir-regoli l-ġodda jintroduċu perijodu minimu ta' garanzija ta' sentejn (minn meta l-konsumatur jirċievi l-prodott) u perijodu ta' sena għall-inverżjoni tal-oneru tal-prova favur il-konsumatur. Il-pajjiżi jistgħu jmorru lil hinn minn dawk iż-żminijiet biex iżommu l-livell attwali tagħhom ta' protezzjoni tal-konsumatur. Il-passi li jmiss Issa t-testi ser jiġu ffirmati formalment u ppubblikati fil-Ġurnal Uffiċjali. L-istati membri ser ikollhom sentejn biex jittrasponu r-regoli l-ġodda fil-liġi nazzjonali. Informazzjoni Ġenerali Id-"direttiva dwar kontenut diġitali" tikkonċerna l-provvista ta' kontenut diġitali u tkopri: data prodotta u pprovduta f'għamla diġitali (eż. mużika, filmati online, eċċ), servizzi li jippermettu l-ħolqien, l-ipproċessar jew il-ħażna ta' data f'għamla diġitali (eż. ħżin fil-cloud), servizzi li jippermettu l-qsim ta' data (eż. Facebook, YouTube, eċċ.) u kwalunkwe mezz li jservi għal żmien twil użat esklużivament biex iġorr kontenut diġitali (eż. DVDs). Servizzi ta' komunikazzjoni interpersonali 'over the top' (OTTs), pakketti ta' kuntratti u l-ipproċessar ta' data personali huma inklużi fil-kamp ta' applikazzjoni tad-direttiva dwar kontenut diġitali. Id-"direttiva dwar bejgħ ta' oġġetti" tikkonċerna l-bejgħ kollu ta' oġġetti, kemm jekk dan isir fiżikament (fil-ħwienet), online jew bi kwalunkwe bejgħ minn distanza. Oġġetti b'komponent diġitali (eż. friġġ intelliġenti jew arloġġ intelliġenti) huma koperti b'din id-direttiva. Iż-żewġ direttivi huma bbażati fuq il-prinċipju tal-armonizzazzjoni massima, li jfisser li l-istati membri ma jistgħux jitbiegħdu mir-rekwiżiti. Madankollu, fuq xi aspetti, hija prevista xi ftit possibbiltà li l-pajjiżi tal-UE jmorru lil hinn mir-rekwiżiti b'mod partikolari biex iżommu l-livell ta' protezzjoni tal-konsumatur diġà applikat fil-livell nazzjonali. Direttiva dwar ċerti aspetti li jikkonċernaw il-kuntratti għall-provvista ta' kontenut diġitali u servizzi diġitali Direttiva dwar ċerti aspetti li jirrigwardaw il-kuntratti għall-bejgħ ta' oġġetti, li temenda r-Regolament (UE) 2017/2394 u d-Direttiva 2009/22/KE u li tħassar id-Direttiva 1999/44/KE Ara l-paġna tal-laqgħa